Seun sterf toe skote buite kitskosplek klap | Maroela Media
Dit was van die 18-jarige Nathan Hebler se laaste woorde aan sy ma, Catherina, nadat hy en sy pa, Johan, Dinsdagaand voor 'n kitskosplek in Vanderbijlpark geskiet is.
Johan en Nathan het vroegaand gaan wegneemetes koop toe 'n skietery buite in die straat uitgebreek het. Oor dié skietery en wat daartoe aanleiding gegee het, heers egter steeds groot onduidelikheid.
Lettie Bothma, Nathan se ouma, sê volgens dit wat hulle tot dusver kon vasstel, het Johan en Nathan uit die winkel gehardloop toe die skote buite die Slap Chips-winkel begin klap het.
Johan is gewond en Nathan is vermoedelik soveel as drie keer raakgeskiet. Die man wat glo in die straat losgebrand het, het na bewering later in Sharpeville by 'n vulstasie stilgehou en daar selfmoord gepleeg.
Volgens Bothma het Johan sy vrou kort ná die skietery gebel. Catherina het weer haar ouers laat weet en hulle is saam na die toneel.
Bothma sê Catherina kon ná die skietery minstens nog met haar oudste seun praat.
Hy is by 'n hospitaal in Emfuleni behandel, maar het later gesterf. Johan is na die Unie-hospitaal in Alberton oorgeplaas.
"Hulle het hul bes probeer om Nathan te stabiliseer, maar sy longe het platgeval en daar was skade aan sy hart," het Bothma gesê.
Johan is in 'n bestendige toestand in die hospitaal.
Bothma sê die familie is platgeslaan. Catherina en Nathan se jonger boetie, Juandré (15), gaan deur 'n moeilike tyd, maar hulle kry egter wonderlike ondersteuning uit die gemeenskap.
Nathan was 'n matriekleerder aan die Destinata Skool in Meyerton was soos die res van die gesin 'n ywerige hengelaar.
"Hy was 'n baie liefdevolle kind en altyd bereid om waar hy ook al kon, te help. Hy het niks daarvan gehou as mense hartseer is nie. Hy was sagte kind en het so baie drome en ideale vir die toekoms gehad," het sy ouma gesê.
Honderde boodskappe van medelye het reeds ná sy dood ingestroom en Bothma sê talle mense het die gesin reeds besoek, gebel of boodskappe van bemoediging gestuur. Geen begrafnisreëlings is nog getref nie.
Kapt. Kay Makhubela, polisiewoordvoerder in Gauteng, het gesê volgens voorlopige inligting het 'n "man in 'n BMW X5 gister omstreeks 19:00 verskeie mense in Vanderbijlpark geskiet. Hy is later by 'n vulstasie in Sharpeville gekry waar hy homself glo geskiet het".
Makhubela sê die motief vir die skietery is nog onbekend. "Die polisie probeer nog vasstel wie die persoon is."
Na bewering het die man ook sy vrou en kinders geskiet voordat hy selfmoord gepleeg het. Dié bewering kon egter nie bevestig word nie.
Na verneem word het die man ná dié beweerde skietery – glo by 'n huis – na die winkel gery waar hy glo teen verskeie ander voertuie vasgery en toe losgebrand het.
'n Video van 'n man in 'n BMW wat gisteraand by 'n vulstasie inry, stilhou en uitklim en dan selfmoord pleeg, is wyd op sosiale media versprei.
In die nuus moorde Vanderbijlpark
Familie woedend vir militêre hospitaal ná man weens Covid-19 sterf
Was die skieter by Poppy's, Melville ook nie in 'n BMW X5 nie?
Die wêreld het mal geword en onskuldige mense, kinders sterf daagliks. Dit is hartseer dat so 'n pragtige jongman moes sterf. Sterkte aan sy familie en ek hoop sy pa herstel vinnig. RIV seun
Agge nee, dis verskriklik hartseer. 'n Onskuldige jongman, op die drumpel van sy grootmenslewe, en een onstabiele persoon brand los en neem 'n lewe.